Jong pa steeds in koma ná betonblok deur voorruit barsDie binneruim van die bakkie nadat die betonblok deur die voorruit gebars het. ŉ Jong pa van Rustenburg word steeds in ŉ kunsmatige koma gehou nadat ŉ boosdoener Vrydag in die vroeë oggendure ŉ betonblok deur sy bakkie se voorruit gegooi en dit sy gesig bykans vergruis het. JC Roos (26), ŉ werktuigkundige vir Mercedes-Benz, sy vrou, Claudia (26), wat vir ŉ ouditeursfirma werk, en hulle 13 maande oue dogtertjie Alliana was op die N4 van Rustenburg na Claudia se ma in Welkom op pad toe die betonblok omstreeks 03:30 deur hulle bakkie se voorruit gebars het, het Henry Foster, Claudia se broer, gesê. JC het weens die impak sy bewussyn verloor en hul voertuig het ŉ ent verder, agter ŉ bultjie langs die hoofweg, tot stilstand gekom. Claudia het ŉ paar skraapmerke opgedoen en Alliana was ongedeerd in haar karstoeltjie. Claudia het onmiddellik vir Henry, wat in Krugersdorp woon, gebel en gesê dat hulle in ŉ ongeluk was. In dié stadium het ŉ man na die voertuig aangestap gekom. Claudia het aanvanklik gedink hy kom die gesin help. “Hy het ŉ vuurwapen gehad en aan Claudia se venster geklop. Sy het nie oopgemaak nie en hy het omgestap na JC se kant van die voertuig. Die venster daar het uitgeval, die dakliggie het gebrand, die toeter het geskree, dit was chaos,” het Foster gesê. “Hy het sy kop ingesteek en gevra vir geld. My sussie het gesê hulle het nie geld nie en het gesê hy moet haar foon vat. Sy het gesmeek vir hulle lewens. Sy het gesmeek dat hy hulle net nie moet skiet nie.” Claudia en JC Roos. (Foto: Facebook) Die man, met ŉ klapmus en wit handskoene aan, het oor ŉ bewustelose en erg beseerde JC na die foon gekyk en met leë hande weggestap, het Foster gesê. Foster het intussen ŉ ambulans ontbied en self in sy motor gespring en na die ongelukstoneel gejaag. Hy het aanvanklik die Hartbeespoort-polisie gebel, maar dié het gesê die ongeluk het nie in hulle polisiëringsgebied gebeur nie. Hy het daarna die Brits-polisie probeer bel, maar ook vergeefs – dié nommer was buite werking. JC het intussen sy bewussyn herwin en probeer praat. Sy ouers het van Rustenburg na die toneel gejaag en kort voor Foster daar aangekom. Die ambulans het intussen ook opgedaag en JC na ŉ hospitaal in Brits geneem waar hy gestabiliseer is. Hy is daarna met ŉ lugambulans na die Milpark-hospitaal in Johannesburg gevlieg. Sy skedel is gekraak, sy verhemelte het oopgebars en daar is swelling op sy brein. Hy is ook aan ŉ asemhalingsmasjien gekoppel, maar is in ŉ bestendige toestand, het Foster gesê. Hy het Vrydagmiddag reeds ŉ operasie ondergaan en gaan na verwagting Woensdag nog ŉ operasie ondergaan. “Ons het net gebede nodig. Die res is uitgesorteer. Dit moes nóóít gebeur het nie, maar ons moet berusting vind. JC lewe en hy kan sy kind sien grootword,” het Foster gesê. “Ons wil ook hê ander mense moet bewus wees van wat op daardie pad gebeur. Daai ou wat die klip gegooi het, weet nie eens wie in die kar is nie. Hy is opportunis, hy gooi die klip en hoop hy tref iets. Miskien kan ons iemand anders dieselfde trauma spaar.” Die bakkie waarin die Roos-gesin gery het. Foster het gesê terwyl hulle nog op die toneel was, het ŉ ander motoris ook ŉ klip in die pad getref en dié persoon moes ook noodgedwonge stilhou weens ŉ pap wiel. Volgens hom is Claudia diep getraumatiseer deur die gebeure. Sy sal waarskynlik vandeesweek nog traumaberading ontvang om haar te help om die voorval te verwerk. Sy en Alliana woon intussen by die Fosters om naby JC in die hospitaal te wees. Kapt. Aafje Botma, polisiewoordvoerder in Noordwes, het gesê klagte van poging tot moord en poging tot roof is by die Brits-polisie aanhangig gemaak. Die saak word ondersoek.